สินค้าจ่อปรับราคาหากต้นทุนยังพุ่ง
โพสต์ทูเดย์ &#8212; นมมะลิทองพรีม่าโกลด์ ส่งสัญญาณเตรียมปรับราคาขาย หากแนวโน้มต้นทุนวัตถุดิบยังพุ่งต่อเนื่อง
21 ก.ย. 2552

โพสต์ทูเดย์ — นมมะลิทองพรีม่าโกลด์ ส่งสัญญาณเตรียมปรับราคาขาย หากแนวโน้มต้นทุนวัตถุดิบยังพุ่งต่อเนื่อง
นายสุวิทย์ ผลวิวัฒน์ ผู้ช่วยกรรมการผู้จัดการ บริษัท อุตสาห กรรมนมไทย ผู้ผลิตและจำหน่ายนมข้นหวานตรามะลิ เปิดเผยว่า หากแนวโน้มราคาน้ำตาลยังเพิ่มขึ้นอย่างต่อเนื่อง ในอนาคตอาจพิจารณาราคาขายสินค้าใหม่อีกครั้ง แต่ขณะนี้ยังไม่มีแผนปรับราคาขายนมข้นหวานขึ้น เพราะราคาน้ำตาลในตลาดยังไม่มีการปรับ 
สำหรับยอดขายของบริษัทในช่วง 8 เดือนแรกของปีนี้อยู่ในระดับที่ทรงตัว และอาจจะต่ำกว่าเป้าหมายที่วางไว้ เนื่องจากได้รับผลกระทบจากปัจจัยลบจากปัญหาการเมืองเป็นหลัก ส่งผลให้ผู้บริโภคระมัดระวังการใช้จ่ายมาก และเลือกซื้อสินค้าแต่ละครั้งในปริมาณที่น้อยลง แม้ว่านมจะไม่ใช่สินค้าฟุ่มเฟือยก็ได้รับผลกระทบเช่นกัน
นายสุวิทย์ กล่าวอีกว่า แผนการตลาดนับจากนี้บริษัทจะเดินหน้าทำกิจกรรมการตลาดอย่างต่อเนื่อง ทั้งการจัดโรดโชว์สินค้าและจัดทำภาพยนตร์โฆษณาชุดใหม่ เพื่อผลักดันให้ยอดขายรวมทั้งบริษัทในปีนี้อยู่ในระดับที่ใกล้เคียงกับปีก่อน ที่มียอดขายราว 5,000 ล้านบาท
สำหรับภาพรวมการแข่งขันในตลาดนมข้นหวานปีนี้ไม่มีการแข่งขันที่รุนแรงแต่อย่างใด เนื่องจากทุกรายต่างได้รับผลกระทบจากเศรษฐกิจชะลอตัวเหมือนกัน ทำให้ไม่มีกิจกรรมการตลาดที่เข้มข้นเหมือนกับปีก่อนๆ
ด้าน น.ส.รุ่งนภา เงางามรัตน์ กรรมการผู้จัดการ บริษัท พรีม่าโกลด์ อินเตอร์เนชั่นแนล ผู้ทำตลาดสินค้าทองคำรูปพรรณแบรนด์“พรีม่าโกลด์” กล่าวว่า บริษัทจะติดตามสถานการณ์ราคาทองคำโลกอย่างใกล้ชิดช่วง 12 เดือนนับจากนี้ เพื่อนำมาเป็นข้อมูลก่อนตัดสินใจปรับราคาทองคำรูปพรรณพรีม่าโกลด์ขึ้นตามต้นทุนใหม่
อย่างไรก็ตาม ขณะนี้บริษัทยังไม่มีแผนปรับราคาทองคำพรีม่าโกลด์ขึ้น โดยยังคงจำหน่ายสินค้าในราคาเดิม เนื่องจากบริษัทยังคงใช้ต้นทุนเดิมในการผลิตสินค้าทองคำรูปพรรณอยู่ และไม่ได้มีการสต๊อกสินค้าหรือวัตถุดิบทองคำไว้
ปัจจุบันราคาทองคำพรีม่าโกลด์ราคาเริ่มต้น 2,000 บาทต่อกรัม จากเมื่อสัปดาห์ก่อนหน้านี้ทองคำแท่งในตลาดโลกมีราคาเพิ่มเป็น 1,004 เหรียญสหรัฐต่อออนซ์ และตลาดในประเทศไทยได้ปรับราคาทองคำแท่ง 1 บาท ขึ้นไปอีก 1,300 บาทเช่นกัน 
น.ส.รุ่งนภา กล่าวว่า แผนตลาดในไตรมาส 4 ปีนี้ บริษัทเตรียมเปิดตัวสินค้าอีกไม่ต่ำกว่า 2-3 คอลเลกชันใหม่ ราคาหลักแสนบาทขึ้นไป และร่วมกับสถาบันการเงินผู้ให้บริการบัตรเครดิต หรือศูนย์การค้าจัดโปรโมชันต่างๆ ร่วมกัน เพื่อกระตุ้นกำลังซื้อในช่วงหน้าขาย 3 เดือนสุดท้ายของปี